Hotel Kyjev

Hotel Kyjev je hotel v bratislavskom Starom Meste. Nachádza sa na Rajskej ulici pri Kamennom námestí, v bezprostrednej blízkosti obchodného domu Tesco. Dostavaný bol v roku 1973, otvorený v nasledujúcom roku.
Bývalý Hotel Kyjev sa v začiatku svojho fungovania zaradil medzi najvyhľadávanejšie ubytovacie zariadenia v Bratislave, pretože v hlavnom meste neexistovala seriózna konkurencia.
Hotel sa nachádza vo výškovej budove s výškou 65 metrov, ktorá patrí medzi najvyššie v Starom Meste.
Po revolúcii hotelu chýbali peniaze na to, aby sa udržal v konkurenčnom boji s ostatnými ubytovacími zariadeniami na trhu a postupne chátral. Nutné peniaze na skvalitnenie ubytovania neprichádzali ani od väčšinového akcionára Švajčiara Antala Racka, ktorý vlastnil 93-tisíc akcií za spolu 282 miliónov slovenských korún (9 360 685,12 eur).  
Hotel zmenil majiteľa naposledy v roku 2004, kedy ho do správy dostala spoločnosť SK Centre Bratislava, za ktorou stál britský developer LORDSHIP.  
Začiatkom roka 2007 sa plánovala asanácia budovy hotela a na rovnakom pozemku bola naplánovaná nová výstavba, s ktorou počíta projekt Centre Plaza. Asanácia vykonaná nebola, hotel aj koncom roka 2007 slúžil svojmu účelu.
LORDSHIP priestor bývalého Hotela prevádzkoval do 31.10.2011.

Súčasný stav

Hotel momentálne neslúži svojmu pôvodnému  účelu. Jeho prevádzkovanie bolo neudržateľné a vyžaduje si nemalé investície. S minimom investícii sa obnovil niekdajší Luna bar v podzemí hotela. 
Investor, britský developer LORDSHIP, sa už viackrát v minulosti snažil zmeniť výzor nie len hotela Kyjev, ale aj Kamenného námestia spolu s vlastníkom obchodného domu, Tesco. Naposledy ohlásil obnovenie aktivít pri snahe zrekonštruovať bývalý Hotel Kyjev v decembri 2017.

Prieskum o podobe Kamenného námestia a jeho okolia

Podľa prieskumu spoločnosti GfK Slovakia  je so súčasnou podobou Kamenného námestia a bývalého hotela nespokojných takmer 70 percent obyvateľov Starého Mesta a 65 percent obyvateľov iných častí Bratislavy. 
Prieskum sa uskutočnil v marci 2012 na vzorke 1000 obyvateľov Bratislavy, z čoho 500 respondentov boli obyvatelia Starého Mesta a 500 obyvatelia ostatných častí Bratislavy. Väčšina obyvateľov Starého mesta (95 percent) a obyvateľov ostatných častí Bratislavy (96 percent) očakáva, že magistrát hlavného mesta a miestny úrad mestskej časti Staré Mesto bude viac aktívny a bude iniciovať snahu o revitalizáciu celého územia tzv. Kamenného námestia.
V najhoršom stave je Kamenné námestie, ktoré podľa respondentov potrebuje súrne investície na revitalizáciu. Tejto lokalite v historickej časti mesta podľa Bratislavčanov a širokej verejnosti najviac chýba zeleň a miesta na zastavenie a oddych. Ďalej im prekážajú špinavé budovy a komunikácie v zlom technickom stave a veľa bezdomovcov.

Snahy o vyhlásenie za národnú kultúrnu pamiatku

Od zverejnenia plánov britského investora na revitalizáciu hotela a okolitého priestoru sa objavovali hlasy časti verejnosti, ktoré sú proti zásahom do nefunkčného hotela. S nimi sú spojené snahy o vyhlásenie komplexu za národnú kultúrnu pamiatku. S tým však nesúhlasí nie len investor, nespokojná verejnosť ale ani pamiatkári. „Pamiatkový úrad nespochybňuje význam, ktorý komplex obchodného domu a hotela v kontexte modernej povojnovej architektúry predstavuje, zároveň však zastáva názor, že pre jeho vyhlásenie za národnú kultúrnu pamiatku v súčasnosti nie sú naplnené základné kritériá,“ konštatoval v roku 2013 Peter Škulavík, ktorý bol v tej dobe vedúci Odboru štátneho informačného systému Pamiatkového úradu SR.